Antiqua Fusci claraque Aristii,
puer, propago, forsitan et meum
ductum unde nomen et meorum,
nunc Ariostum, at Aristium olim;
te vix triennem iam comitem vocat
suum imperator; grandia iam tibi
virtutis elargitur ultro
praemia, tergeminos honores,
virtus prius quam (nam tenera impedit
aetas) tuo se iungere pectori
possit: sed Augustus futuram
mox videt adveniente pube.
Hoc spondet illi nota parentium
virtus tuorum, patrui et optima
Thomae institutio, et quod ista
omnibus indole polliceris.
At quantum honoris, tantum oneris datur:
quippe elaborandum est tibi maximam
tui omnium expectationem et
Caesaris indicium tueri.